Молитвы о семейном благополучии

Рекомендовано к публикации Издательским Советом Русской Православной Церкви (ИС 13-317-2392)

Благословление на вступление в брак

Пресвятой Богородице в честь Ее иконы Казанская

Тропарь, глас 4-й

Засту́пнице усе́рдная, Ма́ти Го́спода Вы́шняго, за всех мо́лиши Сы́на Твоего́ Христа́ Бо́га на́шего, и всем твори́ши спасти́ся, в держа́вный Твой покро́в прибега́ющим. Всех нас заступи́, о Госпоже́ Цари́це и Влады́чице, и́же в напа́стех и в ско́рбех, и в боле́знех, обремене́нных грехи́ мно́гими, предстоя́щих и моля́щихся Тебе́ умиле́нною душе́ю, и сокруше́нным се́рдцем, пред пречи́стым Твои́м о́бразом со слеза́ми, и невозвра́тно наде́жду иму́щих на Тя избавле́ния всех зол, всем поле́зная да́руй, и вся спаси́, Богоро́дице Де́во: Ты бо еси́ Боже́ственный покро́в рабо́м Твои́м.

Кондак, глас 8-й

Притеце́м, лю́дие, к ти́хому сему́ и до́брому приста́нищу, ско́рой Помо́щнице, гото́вому и те́плому спасе́нию, покро́ву Де́вы, ускори́м на моли́тву и потщи́мся на покая́ние: источа́ет бо нам неоску́дныя ми́лости Пречи́стая Богоро́дица, предваря́ет на по́мощь и избавля́ет от вели́ких бед и зол благонра́вныя и Богобоя́щияся рабы́ Своя́.

Молитва

О, Пречи́стая Влады́чице Богоро́дице, Цари́це небеси́ и земли́, вы́шшая а́нгел и арха́нгел и всея́ тва́ри честне́йшая, чи́стая Де́во Мари́е, ми́ру блага́я помо́щнице и всем лю́дем утвержде́ние и во вся́ких ну́ждах избавле́ние! При́зри и ны́не, Госпоже́ Всеми́лостивая, на рабы́ Твоя́, Тебе́ умиле́нною душе́ю и сокруше́нным се́рдцем моля́щияся, со слеза́ми к Тебе́ припа́дающия пречи́стому и цельбоно́сному о́бразу Твоему́, и по́мощи и заступле́ния Твоего́ прося́щия. О, Всеми́лостивая и Премилосе́рдая Де́ во Богоро́дице чти́мая! Воззри́, Госпоже́, на лю́ди Твоя́: мы бо, гре́шнии, не и́мамы ины́ я по́мощи, ра́зве Тебе́ и от Тебя́ ро́ждшагося Христа́ Бо́га на́шего. Ты еси́ засту́пница и предста́тельница на́ша, Ты еси́ оби́димым защище́ние, скорбя́щим ра́дование, си́рым прибе́жище, вдо́вам храни́тельница, де́вам сла́ва, пла́чущим весе́лие, больны́м посеще́ние, немощны́м исцеле́ние, гре́шным спасе́ние. Сего́ ра́ди, о Богома́ти, к Тебе́ прибега́ем и на Твой пречи́стый о́браз с преве́чным на руку́ Твое́ю держи́мым младе́нцем, Го́сподем на́шим Иису́сом Христо́м взира́юще, умиле́нное пе́ние Тебе́ прино́сим и вопие́м: поми́луй нас, Ма́ти Бо́жия, и проше́ние на́ше испо́лни, вся бо суть возмо́жна хода́тайству Твоему́: я́ко Тебе́ сла́ва подоба́ет ны́не и при́сно и во ве́ки веко́в.

Ами́нь.

Благоверному князю Петру и княгине Февронии, Муромским чудотворцам

Тропарь, глас 8-й

Я́ко благочести́ваго ко́рене пречестна́я о́трасль был еси́, до́бре во благоче́стии пожи́в, блаже́нне Пе́тре, та́ко и с супру́жницею твое́ю, прему́дрою Февро́ниею, в ми́ре Бо́гу угоди́вше и преподо́бных житию́ сподо́бистеся. С ни́миже моли́теся Го́сподеви сохрани́ ти без вреда́ оте́чество ва́ше, да вас непреста́нно почита́ем.

Кондак, глас тойже

Ми́ра сего́ княже́ние и сла́ву вре́менну помышля́я, сего́ ра́ди благоче́стно в ми́ре пожи́л еси́, Пе́тре, ку́пно и с супру́жницею твое́ю прему́дрою Февро́ниею, ми́лостынею и моли́твами Бо́гу угоди́вше. Те́мже и по сме́рти неразлу́чно во гро́бе лежа́ще, исцеле́ние неви́димо подава́ете. И ны́не Христу́ моли́теся сохрани́ти град же и лю́ди, и́же вас сла́вящих.

Молитва

О, вели́ции уго́дницы Бо́жии и преди́внии чудотво́рцы, благове́рнии кня́же Пе́тре и княги́не Февро́ние, гра́да Му́рома предста́телие и храни́телие, и о всех нас усе́рднии ко Го́споду моли́твенницы! К вам прибега́ем и вам с упова́нием кре́пким мо́лимся: вознеси́те о нас, гре́шных, святы́я моли́твы ва́ша ко Го́споду Бо́гу, и испроси́те у бла́гости Его́ вся благопотре́бная душа́м и телесе́м на́шим: ве́ру пра́ву, наде́жду бла́гу, любо́вь нелицеме́рну, благоче́стие непоколеби́мо, в до́брых де́лех преуспея́ние, ми́ра умире́ние, земли́ плодоно́сие, возду́ха благорастворе́ние, телесе́м здра́вие и душа́м спасе́ние. Исхода́тайствуйте у Царя́ Небе́снаго Це́ркви Святе́й и всей держа́ве Росси́йстей мир, тишину́ и благоустрое́ние, и всем нам житие́ благополу́чное и до́брую христиа́нскую кончи́ну. Огради́те Оте́чество ва́ше и вся гра́ды Росси́йския от вся́каго зла; и вся правове́рныя лю́ди, к вам приходя́щия и святы́м моще́м ва́шим поклоня́ющиеся, осени́те благода́тным де́йством богоприя́тных моли́тв ва́ших, и вся проше́ния их во бла́го испо́лните. Ей, чудотво́рцы святи́и! Не пре́зрите моли́тв на́ших, со умиле́нием вам днесь возноси́мых, но бу́дите о нас при́снии предста́телие ко Го́споду, и сподо́бите нас по́мощию ва́шею спасе́ние ве́чное улучи́ти и Ца́рствие Небе́сное унасле́довати: да славосло́вим неизрече́нное человеколю́бие Отца́ и Сы́на и Свята́го Ду́ха, в Тро́ице покланя́емаго Бо́га, во ве́ки веко́в. Ами́нь.

О покровительстве вступающим в брак

Святым бессребреникам и чудотворцам Косме и Дамиану

Тропарь, глас 5-й

Святи́ и безсре́бреницы и чудотво́рцы, Ко́смо и Дамиа́не, посети́те не́мощи на́ша: ту́не прия́сте, ту́не дади́те нам.

Кондак, глас 2-й

Благода́ть прии́мше исцеле́ний, простира́ете здра́вие су́щим в нужда́х, вра́чеве, чудотво́рцы пресла́внии, но ва́шим посеще́нием ра́тников де́рзости низложи́сте, мир исцеля́юще чудесы́.

Молитва

К вам, святи́ и безсре́бреницы и чудотво́рцы Ко́смо и Дамиа́не, я́ко к ско́рым помо́щником и те́плым моли́твенником о спасе́нии на́шем мы, недосто́йнии, прекло́нше коле́на, прибега́ем и припа́дающе усе́рдно вопие́м: не пре́зрите моле́ния нас гре́шных, немощны́х, во мно́гая беззако́ния впа́дших, и по вся дни и часы́ согреша́ющих. Умоли́те Го́спода, да приба́вит нам, недосто́йным рабо́м Свои́м, вели́кия и бога́тыя Своя́ ми́лости: изба́вите нас от вся́кия ско́рби и боле́зни, вы бо прия́ли есте́ от Бо́га и Спа́са на́шего Иису́са Христа́ неоску́дную благода́ть исцеле́ний, ра́ди тве́рдыя ве́ры, безме́зднаго врачева́ния и му́ченическия кончи́ны ва́шея. Ей, уго́дницы Бо́жии, не преста́йте моля́щеся за ны, с ве́рою к вам притека́ющия: а́ще бо по мно́жеству грехо́в на́ших и не́смы досто́йни милосе́рдия ва́шего, оба́че вы ве́рнии подража́телие человеколю́бия Бо́жия су́ще, сотвори́те моли́твами ва́шими, да плоды́ досто́йны покая́ния принося́ще, и в ве́чный поко́й дости́гнем, хваля́ще и благословя́ще ди́внаго во святы́х Свои́х Го́спода и Бо́га и Спа́са на́шего Иису́са Христа́, и Пречи́стую Ма́терь Его́, и ва́ше те́плое заступле́ние всегда́, ны́не и при́сно и во ве́ки веко́в. Ами́нь.

Молитва Пресвятой Богородице о семье

Влады́чице Преблагослове́нная, возьми́ под Свой покро́ в семью́ мою́. Всели́ в сердца́ супру́га моего́ и чад на́ших мир, любо́вь и непрекосло́вие всему́ до́брому; не допусти́ никого́ из семьи́ мое́ й до разлу́ки и тя́жкаго расстава́ния, до преждевре́менныя и внеза́пныя сме́рти без покая́ния. А дом наш и всех нас, живу́щих в нем, сохрани́ от о́гненнаго запале́ния, воровска́го нападе́ния, вся́каго зла́ го обстоя́ния, ра́знаго страхова́ния и диа́вольскаго наважде́ния. Да и мы ку́пно и разде́льно, я́вно и сокрове́нно бу́дем прославля́ ть и́мя Твое́ Свято́е всегда́, ны́не и при́сно, и во ве́ки веко́в. Ами́нь.

Пресвята́я Богоро́дице, спаси́ нас!

О счастии брака

Пресвятой Владычице нашей Богородице и Приснодеве Марии

Тропарь, глас 4-й

Рождество́ Твое́, Богоро́дице Де́во, ра́дость возвести́ всей вселе́нней: из Тебе́ бо возсия́ Со́лнце пра́вды Христо́с Бог наш, и разруши́в кля́тву, да́де благослове́ние, и упраздни́ в смерть, дарова́ нам живо́т ве́чный.

Кондак, глас 4-й

Иоаки́м и А́нна поноше́ния безча́дства, и Ада́м и Е́ва от тли сме́ртныя свободи́ стася, Пречи́ стая, во святе́м Рождестве́ Твое́м. То пра́зднуют и лю́дие Твои́, вины́ прегреше́ний изба́вльшеся, внегда́ зва́ти Ти: непло́ды ражда́ет Богоро́дицу и Пита́тельницу жи́зн и на́шея.

Архангелу Варахиилу

(покровителю благочестивых семейств, Небесным чинам бесплотным)

Тропарь, глас 4-й

Небе́сных во́инств Архистрати́зи, мо́лим вас при́сно мы, недосто́йнии, да ва́шими моли́твами огради́ те нас кро́вом крил невеще́ственныя ва́шея сла́вы, сохраня́юще нас, припа́дающих приле́жно и вопию́щих: от бед изба́вите нас, я́ко чинонача́льницы вы́шних Сил.

Кондак, глас 2-й

Архистрати́зи Бо́жии, служи́телие Боже́ственныя сла́вы, А́нгелов нача́льницы и челове́ков наста́вницы, поле́зное нам проси́те и ве́лию ми́лость, я́ко Безпло́тных Архистрати́зи.

Молитва

О, вели́кий архистрати́же Бо́жий арха́нгеле Варахии́ле! Предстоя́ Престо́лу Бо́жию и отто́ли принося́ благослове́ния Бо́жия в до́мы ве́рных раб Бо́жиих, испроси́ у Го́спода Бо́га милосе́рдия и благослове́ния на до́мы на́ша, да благослови́т Госпо́дь Бог нас и умно́жит изоби́лие плодо́в земны́х, и пода́ст нам здра́вие и спасе́ние, во всем благо́е поспеше́ние, и на враго́в побе́ду и одоле́ние, и сохрани́т нас на мно́гая ле́та, всегда́ ны́не и при́сно и во ве́ки веко́в. Ами́нь.

Молитва апостолу Симону Зилоту

Тропарь, глас 3-й

Апо́столи святи́ и, моли́те ми́лостиваго Бо́га, да прегреше́ний оставле́ние пода́ст душа́м на́шим.

Кондак, глас 2-й

Изве́стно прему́дрости уче́ния в душа́х благоче́ствующих поло́жшаго во хвале́нии ублажи́м, я́ко Богоглаго́ливаго вси Си́мона: Престо́лу бо Сла́вы ны́не предстои́т и со Безпло́тными весели́тся, моля́ся непреста́нно о всех нас.

Молитва

Святы́й сла́вный и всехва́льный апо́столе Христо́в Си́моне, сподо́бивыйся прия́ти в дом твой в Ка́не Галиле́йстей Го́спо да на́шего Иису́ са Христа́ и Его́ Пречи́стую Ма́терь, Влады́чицу на́шу Богоро́дицу, и очеви́дцем бы́ ти пресла́внаго чудесе́ Христо́ва, на бра́це твое́м я́вленного, претворе́ния воды́ в вино́! Мо́лим тя с ве́рою и любо́вию: умоли́ Христа́ Го́спода претвори́ть ду́ши на́ша из грехолюби́вых в боголюби́выя; сохрани́ и соблюди́ нас моли́твами твои́ми от искуше́ний диа́вольских и паде́ний грехо́вных и испроси́ нам свы́ше помо́щь во вре́мя уны́ния и беспо́мощия на́шего, да не преткне́мся о ка́мень собла́зна, но неукло́нно ше́ствуем спаси́тельным путе́м за́поведей Христо́вых, до́ндеже дости́гнем оби́телей ра́йских, иде́же ты ны́не водворя́ешися и весели́шися. Ей, апо́столе Спа́сов! Не посрами́ нас, кре́пце на тя упова́ющих, но бу́ди нам помо́щник и покрови́тель во всем жити́ и на́шем и помози́ нам благоче́стно и богоуго́дно житие́ сие́ вре́менное сконча́ти, благу́ю и ми́рную христиа́нскую кончи́ну получи́ти и до́браго отве́та сподо́битися на Стра́шнем Суде́ Христо́ве, да избежа́вше мыта́рств возду́шных и вла́сти лю́таго мироде́ржца, унасле́дуем Ца́рство Небе́сное и просла́вим великоле́пое и́мя Отца́ и Сы́на и Свята́го Ду́ха во ве́ки веко́в. Ами́нь.

О совете и любви между мужем и женой

Святому апостолу и евангелисту Иоанну Богослову

Тропарь, глас 2-й

Апо́столе, Христу́ Бо́гу возлю́бленне, ускори́ изба́вити лю́ди безотве́тны, прие́млет тя припа́дающа, И́же па́дша на пе́рси прие́мый, Его́же моли́, Богосло́ве, и належа́щую мглу язы́ков разгна́ти, прося́ нам ми́ра и ве́лия ми́лости.

Кондак, глас 2-й

Вели́чия твоя́, де́вственниче, кто пове́сть? То́чиши бо чудеса́, и излива́еши исцеле́ния, и мо́лишися о душа́х на́ших, я́ко Богосло́в и друг Христо́в.

Молитва

О, вели́кий и всехва́льный апо́столе и евангели́сте Иоа́нне Богосло́ве, напе́рсниче Христо́в, те́плый наш засту́пниче и ско́рый в ско́рбех помо́щниче! Умоли́ Го́спода Бо́га дарова́ти нам оставле́ние всех прегреше́ний на́ших, ели́ко согреши́хом от ю́ности на́шея, во всем житии́ на́шем, де́лом, сло́вом, помышле́нием и все́ми на́шими чу́вствы. Во исхо́де же душ на́ших помози́ нам, гре́шным, изба́витися возду́шных мыта́рств и ве́чнаго муче́ния, да твои́м ми́лостивным предста́тельством прославля́ем Отца́ и Сы́на и Свята́го Ду́ха, ны́не и при́сно и во ве́ки веко́в. Ами́нь.

Молитва Архангелу Рафаилу

О, святы́й Арха́нгеле Рафаи́ле! Всеусе́рдно мо́лим тя, бу́ди нам путеводи́тель в жи́зни на́шей, сохрани́ от всех ви́димых и неви́димых враг, исцели́ душе́вныя и теле́сныя боле́зни на́ша, упра́ви жизнь на́шу к покая́нию во гресе́х и ко творе́нию до́брых дел. О, святы́й вели́кий Рафаи́ле Арха́нгеле! Услы́ши нас, гре́шных рабо́в Бо́жиих (имена), моля́щихся тебе́, и сподо́би в зде́шней и в бу́дущей жи́зни благодари́ ти и сла́вити о́бщаго Созда́теля на́шего в безконе́чныя ве́ки веко́в. Ами́нь.

Молитва Архангелу Варахиилу

См. c. 14.

Святым мученикам Гурию, Самону и Авиву

См. c. 34.

Молитва пред иконой «Покров Пресвятой Богородицы»

О, Пресвята́я Де́во, Ма́ти Го́спода Вы́шних Сил, Небесе́ и земли́ Цари́це, гра́да и страны́ на́шея всемо́щная Засту́пнице! Приими́ хвале́бно-благода́рственное пе́ние сие́ от нас, недосто́йных раб Твои́х, и вознеси́ моли́твы на́ша ко Престо́лу Бо́га Сы́на Твоего́, да ми́лостив бу́дет непра́вдам на́шим и проба́вит благода́ть Свою́ чту́щим всечестно́е и́мя Твое́ и с ве́рою и любо́вию покланя́ющимся чудотво́рному о́бразу Твоему́. Несмы́ бо досто́йни от Него́ поми́ловани бы́ти, а́ще не Ты уми́лостивиши Его́ о нас, Влады́чице, я́ко вся Тебе́ от Него́ возмо́жна суть. Сего́ ра́ди к Тебе́ прибега́ем, я́ко к несомне́нней и ско́рей Засту́пнице на́шей: услы́ши нас, моля́щихся Тебе́, осени́ нас вседержа́вным покро́вом Твои́м и испроси́ у Бо́га Сы́на Твоего́ па́стырем на́шим ре́вность и бде́ние о душа́х, градоправи́телем му́дрость и си́лу, судия́м пра́вду и нелицеприя́тие, наста́вником ра́зум и смиренному́дрие, супру́гом любо́вь и согла́сие, ча́дом послуша́ние, оби́димым терпе́ние, оби́дящим страх Бо́жий, скорбя́щим благоду́шие, ра́дующимся воздержа́ние: всем же нам дух ра́зума и благоче́стия, дух милосе́рдия и кро́тости, дух чистоты́ и пра́вды. Ей, Госпоже́ Пресвята́я, умилосе́рдися на немощны́я лю́ди Твоя́; разсе́янныя собери́, заблу́ждшия на путь пра́вый наста́ви, ста́рость поддержи́, ю́ныя уцелому́дри, младе́нцы воспита́й и при́зри на всех нас призре́нием ми́лостиваго Твоего́ заступле́ния; воздви́гни нас из глубины́ грехо́вныя и просвети́ серде́чныя о́чи на́ша ко зре́нию спасе́ния; ми́лостива нам бу́ди зде и та́мо, в стране́ земна́го прише́льствия и на Стра́шнем суде́ Сы́на Твоего́; преста́вльшияся же в ве́ре и покая́нии от жития́ сего́ отцы́ и бра́тию на́шу в ве́чней жи́зни со А́нгелы и со все́ми святы́ми жи́ти сотвори́. Ты бо еси́, Госпоже́, Сла́ва небе́сных и Упова́ние земны́х, Ты по Бо́зе на́ша Наде́ждо и Засту́пнице всех притека́ющих к Тебе́ с ве́рою. К Тебе́ у́бо мо́лимся и Тебе́, я́ко Всемогу́щей Помо́щнице, са́ми себе́ и друг дру́га и весь живо́т наш предае́м, ны́не и при́сно, и во ве́ки веко́в. Ами́нь.

Молитва пред иконой Божией Матери «Умиление»

Приими́, Всеблагомо́щная, Пречи́стая Госпоже́ Влады́чице Богороди́тельнице, сия́ честны́е да́ры, Тебе́ еди́ней прикла́дныя, от нас, недосто́йных рабо́ в Твои́х: от всех родо́ в избра́нная, всех тва́рей небе́сных и земны́х вы́сшая я́вльшаяся, поне́же бо Тебе́ ра́ди бысть Госпо́ дь Сил с на́ми, и Тобо́ю Сы́на Бо́жия позна́хом и сподо́бихомся свята́го Те́ла Его́ и пречи́стыя Кро́ве Его́; те́мже блаже́нна еси́ в ро́дех родо́в, Богоблаже́нная, Херуви́мов светле́йши и Серафи́мов честне́йши су́щая. И ны́не, всепе́тая Пресвята́я Богоро́дице, не преста́й моля́щися о нас, недосто́йных рабе́х Твои́х, е́же изба́витися нам от вся́каго сове́та лука́ваго и вся́каго обстоя́ния и сохрани́тися нам неврежде́нным от вся́каго ядови́таго прило́га диа́вольскаго; но да́же до конца́ моли́твами Твои́ми неосужде́нных нас соблюди́, я́ко да Твои́м заступле́нием и по́мощию спаса́еми, сла́ву, хвалу́, благодаре́ние и поклоне́ние за вся в Тро́ице Еди́ному Бо́гу и всех Созда́телю возсыла́ ем, ны́не и при́сно, и во ве́ки веко́ в. Ами́нь.

Молитва пред иконой Божией Матери Феодоровская

К кому́ воззову́, Влады́чице, к кому́ прибе́гну в печа́ли мое́й; к кому́ принесу́ сле́зы и воздыха́ния моя́, а́ще не к Тебе́, Цари́це Небесе́ и земли́: кто исто́ргнет мя от ти́ны грехо́в и беззако́ний, а́ще не Ты, о Ма́ти Живота́, Засту́пнице и Прибе́жище ро́да челове́ческаго. Услы́ши стена́ние мое́, уте́ши мя и поми́луй в го́рести мое́й, защити́ в беда́х и напа́стях, изба́ви от озлобле́ний и ско́рбей и вся́ких неду́гов и боле́зней, от враг ви́димых и неви́димых, умири́ вражду́ стужа́ющих мне, да изба́влен бу́ду от клеветы́ и зло́бы челове́ческия; та́кожде от своея́ ми пло́ти гну́сных обы́чаев свободи́ мя. Укры́й мя под се́нию ми́лости Твоея́, да обря́щу поко́й и ра́дость и от грехо́в очище́ние. Твоему́ Ма́тернему заступле́нию себе́ вруча́ю; бу́ди мне Ма́ти и наде́жде, покро́в и по́мощь и заступле́ние, ра́дость и утеше́ние и ско́рая во всем Помо́щнице. О, чу́дная Влады́чице! Всяк, притека́ющий к Тебе́, без Твоея́ всеси́льныя по́мощи не отхо́дит: сего́ ра́ди и аз недосто́йный к Тебе́ прибега́ю, да изба́влен бу́ду от внеза́пныя и лю́тыя сме́рти, скре́жета зубна́го и ве́чнаго муче́ния. Небе́сное же Ца́рствие получи́ти сподо́блюся и Тебе́ во умиле́нии се́рдца реку́: Ра́дуйся, Ма́ти Бо́жия, Предста́тельница и Засту́пница на́ша усе́рдная, во ве́ки веко́в. Ами́нь.

Об обретении своего жилища

Благоверному князю Даниилу Московскому

Тропарь, глас 3-й

Яви́лся еси́ в стране́ на́шей, я́ко звезда́ пресве́тлая, благове́рный кня́же Дании́ле, луча́ми све́та твоего́ озаря́я град твой и оби́тель твою́, лю́дем правосла́вным побо́рник еси́, пле́нным свободи́тель и ни́щим защи́титель, моли́ Христа́ Бо́га держа́ве Росси́йстей дарова́ти мир и спасти́ ду́ши наша́.

Кондак, глас 6-й

Е́же по о́бразу соблю́д непрело́жно и я́же в ми́ре тле́нная оста́вив, со а́нгельскими ли́ки предстои́ши Христу́, преподо́бне кня́же Дании́ле, ника́коже забыва́я чад твои́х, но ми́лостивно посеща́я и глаго́ля им: аз есмь с ва́ми, и никто́же на вы.

Молитва

Це́ркве Христо́вы похвало́ высо́кая, гра́да Москвы́ стено́ необори́мая, держа́вы Росси́йския Боже́ственное утвержде́ние, преподо́бне кня́же Дании́ле, к ра́це моще́й твои́х притека́юще, усе́рдно мо́лим тя: при́зри на нас, па́мять твою́ воспева́ющих, проле́й те́плое твое́ хода́тайство ко Спа́су всех, я́ко да утверди́т ми́ром страну́ на́шу, гра́ды и ве́си ея́ и оби́тель сию́ до́бре да сохрани́т, благоче́стие и любо́вь в лю́дях твои́х насажда́я, зло́бу же, междоусо́бие и нра́вов развраще́ние искореня́я; всем же нам вся блага́я ко вре́менному животу́ и ве́чному спасе́нию да́руй моли́твами твои́ми, я́ко да прославля́ем ди́вного во святы́х Свои́х Христа́ Бо́га на́шего во ве́ки веко́в. Ами́нь.

О всякой семейной и бытовой нужде

Святой блаженной Ксении Петербургской

Тропарь, глас 7-й

Нищету́ Христо́ву возлюби́вши, безсме́ртныя трапе́зы ны́не наслажда́ешися, безу́мием мни́мым безу́мие ми́ра обличи́вши, смире́нием кре́стным си́лу Бо́жию восприя́ла еси́. Сего́ ра́ди дар чудоде́йственныя по́мощи стяжа́вшая, Ксе́ние блаже́нная, моли́ Христа́ Бо́га изба́витися нам от вся́кого зла покая́нием.

Кондак, глас 3-й

Днесь све́тло лику́ет град свято́ го Петра́, я́ко мно́жество скорбя́щих обрета́ют утеше́ние, на твоя́ моли́твы наде́ющеся, Ксе́ние всеблаже́нная, ты бо еси́ гра́ду сему́ похвала́ и утвержде́ние.

Молитва

О, препро́стая о́бразом жития́ своего́, бездо́мная на земли́, насле́днице же оби́телей Отца́ Небе́снаго, блаже́нная стра́ннице Ксе́ние! Я́коже пре́жде к надгро́бию твоему́ неду́жнии и ско́рбнии припа́давшии и а́бие утеше́ниями исполня́емии, си́це ны́не и мы, обурева́емии тлетво́рными обстоя́нии, к тебе́ прибега́юще, с наде́ждою про́сим: помоли́ся, блага́я небоше́ственнице, да́бы испра́вилися сто́пы на́ша по словеси́ Госпо́дню к де́ланию за́поведей Его́, и да упраздни́тся богобо́рное безбо́жие, плени́вшее град твой и страну́ твою́, приверга́ющее нас многогре́шных в сме́ртное братоненави́дение, го́рдое самовозбеше́ние и ху́льное отча́яние. О, блаже́ннейшая Христа́ ра́ди, посрами́вшая суему́дрость ве́ка сего́, испроси́ у Творца́ и Пода́теля вся́ческих благ дарова́ти нам смире́ния, кро́тости и любве́ в сокро́вище се́рдца на́шего, ве́ры в укрепле́ние моли́твы, наде́жды в покая́нии, кре́пости в многотру́дном житии́, милосе́рднаго исцеле́ния души́ и те́ла на́шего, целому́дрия в супру́жестве и благопопече́ния о бли́жних и и́скренних свои́х, всего́ жития́ на́шего обновле́ние в чисти́тельней ба́не покая́ния, я́ко да всехва́льно воспева́юще па́мять твою́, просла́вим, в тебе́ чудоде́йствующаго, Отца́ и Сы́на и Свята́го Ду́ха, Тро́ицу Единосу́щную и Неразде́льную во ве́ки веко́в. Ами́нь.

При детородном неплодстве

Молитва супругов, детей не имущих

(о даровании детей)

Услы́шь нас, Милосе́рдный и Всемогу́щий Бо́же, да моле́нием на́шим ниспо́слана бу́дет благода́ть Твоя́. Будь ми́лостив, Го́споди, к моли́тве на́шей, воспомяни́ зако́н Твой об умноже́нии ро́да челове́ческого и будь ми́лостивым Покрови́телем, да Твое́ю по́мощью сохрани́тся Тобо́ю же устано́вленное. Ты вла́стною си́лою Твое́ю из ничего́ все сотвори́л и положи́л нача́ло всего́ в ми́ре существу́ющего; сотвори́ли челове́ка по о́бразу Своему́ и высо́кою та́йною освяти́л сою́з супру́жества в предуказа́ние та́йны едине́ния Христа́ с Це́рковью. При́ зри, Милосе́рдный, на рабо́в Твои́х сих (имена), сою́зом супру́жеским соедине́нных и умоля́ющих о Твое́й по́мощи, да бу́дет на них ми́лость Твоя́, да бу́дут плодови́ты и да уви́дят они сыны́ сыно́в свои́х да́же до тре́тьяго и четве́ртаго ро́да и до жела́емой ста́рости доживу́т и войду́т в Ца́рство Небе́сное че́рез Го́спода на́шего Иису́са Христа́, Кото́рому вся́кая сла́ва, честь и поклоне́ние подоба́ет со Святы́м Ду́хом во ве́ки. Ами́нь.

О воспитании детей в христианском Благочестии

Мученице Софии

Тропарь, глас 4-й

Торжеству́ет Це́рковь перворо́дных, и свесели́тся прие́мля ма́терь о ча́дех веселя́щуюся, я́же я́ко му́дрости тезоимени́тая, тро́йственным богосло́вским доброде́телем равночи́сленныя породи́. Тыя́ с му́дрыми де́вами зрит уневе́стившияся Жениху́ Бо́гу Сло́ву. С не́ю и мы духо́вне в па́мяти их свесели́мся, глаго́люще: Тро́ицы побо́рницы, Ве́ро, Любве́ и Наде́ждо, в ве́ре, любви́ и наде́жде утвержда́йте нас.

Кондак, глас 1-й

Софи́и честны́я свяще́ннейшыя ве́тви, Ве́ра и Наде́жда и Любо́вь, показа́вшеся, му́дрость обуи́ша е́ллинскую благода́тию, и пострада́вше, и победоно́сицы яви́вшеся, венце́м нетле́нным от всех Влады́ки Христа́ увязо́шася.

Молитва

О, многострада́льная и прему́драя великому́ченице Христо́ва Софи́е! Ты душе́ю на небеси́ у Престо́ла Госпо́дня предстои́ши, на земли́ же, да́нною тебе́ благода́тию, разли́чная соверша́еши исцеле́ния: при́зри у́бо ми́лостивно на предстоя́щия лю́ди и моля́щияся пред моща́ми твои́ми, прося́щия твоея́ по́мощи: простри́ ко Го́споду святы́я моли́твы твоя́ о нас, и испроси́ нам оставле́ние согреше́ний на́ших, неду́жным исцеле́ние, скорбя́щим и бе́дствующим ско́рую по́мощь: умоли́ Го́спода, да пода́ст всем нам христиа́нскую кончи́ну и до́брый отве́т на Стра́шнем Суде́ Свое́м, да сподо́бимся и мы ку́пно с тобо́ю сла́вити Отца́ и Сы́на и Свята́го Ду́ха во ве́ки веко́в. Ами́нь.

Об устранении семейных неурядиц

Мученикам и исповедникам Гурию, Самону и Авиву

Тропарь, глас 5-й

Чудеса́ святы́ х Твои́ х му́ченик сте́ну необори́мую нам дарова́вый, Христе́ Бо́же, тех моли́твами сове́ты язы́ков разори́, я́ко Еди́н Благ и Человеколю́бец.

Кондак, глас 2-й

С высоты́ му́дрии благода́ть прие́мше, су́щим во искуше́ниих предстои́те, всехва́льнии. Те́мже отрокови́цу святи́ и от сме́рти го́рькия изба́ висте: вы бо вои́стинну есте́ Еде́су сла́ва и ми́ру ра́дость.

Молитва

О, пресла́внии му́ченицы Гу́рие, Само́не и Ави́ве! К вам, я́ко ско́рым помо́щникам и те́плым моли́твенникам, мы, немощни́и и недосто́йнии, прибега́ем, усе́рдно моля́ще: не пре́зрите ны, во мно́гая беззако́ния впа́дшия и по вся дни и часы́ согреша́ющия; наста́вите на путь пра́вый заблу́дшия, исцели́ те стра́ждущия и скорбя́щия; соблюди́те ны в непоро́чнем и целому́дреннем житии́; и я́коже дре́вле, та́ко и ны́не покрови́тели супру́жеств пребу́дите, в любве́ и единомы́слии сия́ утвержда́юще и от всех злых и бе́дственных обстоя́ний избавля́юще. Защити́ те, о многомо́щныя испове́дницы, вся правосла́вныя христиа́ны от напа́стей, злых челове́к и ко́зней де́монских; огради́те я от неча́янныя сме́рти, умоля́юще Всеблага́го Го́спода, да вели́кия и бога́тыя ми́лости нам, смире́нным рабо́м Свои́м, проба́вит. Не́смы бо досто́йни нечи́стыми уста́ми призыва́ ти великоле́пое и́мя Созда́теля на́шего, а́ще не вы, святи́ и му́ченицы, за ны хода́таи бу́дете; сего́ ра́ди к вам прибега́ем и предста́тельства ва́шего пред Го́сподем о нас про́сим. Та́кожде изба́вите нас от гла́да, пото́па, огня́, меча́, наше́ствия иноплеме́нных, междоусо́бныя бра́ни, смертоно́сныя я́звы и вся́каго душепа́губнаго обстоя́ния. Ей, страстоте́рпцы Христо́вы, устро́йте нам моли́твами ва́шими вся блага́я и поле́зная, да благоче́стно житие́ вре́менное преше́дше и кончи́ну непосты́дну стяжа́вше, удосто́имся те́плым заступле́нием ва́шим со все́ми святы́ми одесну́ю Правосу́днаго Бо́га Судии́ ста́ти, и Того́ непреста́нно сла́вити со Отце́м и Святы́м Ду́хом во ве́ки. Ами́нь.

О заступничестве вдов и сирот, о помощи в нужде

Святителю Димитрию Ростовскому

Тропарь, глас 8-й

Правосла́вия ревни́телю и раско́ла искорени́телю, Росси́йский целе́бниче, и но́вый к Бо́гу моли́твенниче, списа́ньми твои́ми бу́их уцелому́дрил еси́; це́внице духо́вная, Дими́трие блаже́нне, моли́ Христа́ Бо́га спасти́ся душа́м на́шим.

Кондак, глас 8-й

Звезду́ Росси́йскую от Ки́ева возсия́вшую, и чрез Но́вград Се́верский в Росто́в дости́гшую, всю же страну́ сию́ уче́ньми и чудесы́ озари́вшую, ублажи́м златослове́снаго учи́теля Дими́трия, той бо всем вся написа́, я́же к наставле́нию, да всех приобря́щет, я́коже Па́вел Христу́, и спасе́т правове́рием ду́ши на́ша.

Молитва

О, всеблаже́нне святи́телю Дими́трие, вели́кий уго́дниче Христо́в, Златоу́сте Росси́йский, услы́ши нас гре́шных, моля́щихся тебе́, и принеси́ моли́тву на́шу к ми́лостивому и Человеколю́бцу Бо́гу, Ему же ты ны́не в ра́дости святы́х и с ли́ки а́нгел предстои́ши. Умоли́ Его́ благоутро́бие, да не осу́дит нас по беззако́ниям на́шим, но да сотвори́ т с на́ми по ми́лости Свое́й; испроси́ нам у Христа́ Бо́га на́шего ми́рное и безмяте́жное житие́, здра́вие душе́вное и теле́сное, земли́ благопло́дие и во всем вся́кое изоби́лие и благоде́нствие, и да не во зло обрати́м бла́га, да́руемая нам от ще́драго Бо́га, но во сла́ву Его́ и в прославле́ние твоего́ заступле́ния. Да́руй нам богоуго́дно прейти́ по́прище вре́менныя жи́зни: изба́ви нас от возду́шных мыта́рств и наста́ви на путь, веду́щий в селе́ния пра́ведных, иде́же пра́зднующих глас непреста́нный, зря́щий Бо́жия Лица́ неизрече́нную добро́ ту; Це́рковь Святу́ю от е́ресей и раско́лов сохрани́, ве́рных укрепи́, заблужда́ющих обрати́ и всем да́руй вся, я́же ко спасе́нию и сла́ве Бо́жией подоба́ющая, Оте́чество твое́ сохрани́ от враго́ в ненаве́тно. И пода́ждь нам всем твое́ архипа́стырское свято́е благослове́ние, да о́ным осеня́еми, изба́вимся от ко́зней лука́ ваго, избе́гнем вся́кия беды́ и напа́сти. Услы́ши моле́ние на́ше, о́тче Дими́трие, и моли́ непреста́нно о нас Всеси́льнаго Бо́га, сла́вимаго и поклоня́емаго в Три́ех Ипоста́сех, Ему́же подоба́ет вся́кая сла́ва, честь и держа́ва во ве́ки веко́в. Ами́нь.

О благополучии брака

Преподобной Афанасии игуменье

Тропарь, глас 8-й

В тебе́, ма́ти, изве́стно спасе́ся е́же по о́бразу: прии́мши бо крест, после́довала еси́ Христу́, и де́ющи учи́ла еси́ презира́ти убо плоть, прехо́дит бо: прилежа́ ти же о души́, ве́щи безсме́ртней: тем же и со а́нгелы сра́дуется, преподо́бная Афана́сия, дух твой.

Кондак, глас 2-й

За любо́вь Госпо́дню, преподо́бная, поко́я жела́ние возненави́дела еси́, поще́нием дух твой просвети́вши: кре́пко бо зве́ри победи́ла еси́: но моли́твами твои́ми проти́вных шата́ние разори́.

О скором возвращении супруга из дальней отлучки

Сорока Севастийским мученикам

Тропарь, глас 3-й

Страстоте́рпцы Христо́вы четы́редесяте, во гра́де Севасти́йстем му́жественно пострада́вшии, чрез огнь и во́ду проше́дшии, в поко́й ве́чный вше́дшии, моли́теся о нас ко Го́споду, да жизнь ми́рну сохрани́т и ду́ши на́ша спасе́т, я́ко Человеколю́бец.

Кондак, глас 6-й

Все во́инство ми́ра оста́вльше, на небесе́х Влады́це прилепи́стеся, страстоте́рпцы Госпо́дни четы́редесять, чрез огнь бо и во́ду проше́дше, блаже́ннии, досто́йне восприя́сте сла́ву с небе́с и венце́в мно́жество.

Молитва

О, святи́и сла́внии страстоте́рпцы Христо́вы, четы́редесяте, во гра́де Сева́стии Христа́ ра́ди му́жественно пострада́вши, че́рез ого́нь бо и во́ду проидо́сте и, я́ко дру́зи Христо́вы, в поко́й Небе́снаго Ца́рствия вше́дше, и́мате ве́лие дерзнове́ние ко Пресвяте́й Тро́ице хода́тайствовати о ро́де христиа́нском, наипа́че же о почита́ющих святу́ю па́мять ва́шу и с ве́рою и любо́вию вас призыва́ющих. Испроси́те у Всеще́дрого Бо́га проще́ние согреше́ний на́ших и жития́ на́шего исправле́ние, да в покая́нии и нелицеме́рной любви́ друг ко дру́гу пожи́вше, со дерзнове́нием предста́нем Стра́шному Суди́щу Христо́ву и ва́шим предста́тельством одесну́ю Пра́веднаго Судии́ предста́нем. Ей, уго́дницы Бо́жии, бу́дите нам защи́тницы от всех враг, ви́димых и неви́димых, да под кро́вом святы́х ва́ших моли́тв изба́вимся от всех бед, зол и напа́стей до после́дняго дне жи́зни на́шея и та́ко просла́вим вели́кое и достопоклоня́емое и́мя вседе́тельныя Тро́ицы, Отца́, Сы́на и Свята́го Ду́ха, ны́не и при́сно и во ве́ки веко́в. Ами́нь.

О помощи в житейских делах, о благословении Божием над домом

Священномученику Власию, епископу Севастийскому

Тропарь, глас 4-й

И нра́вом прича́стник, и престо́лом наме́стник апо́столом быв, дея́ние обре́л еси́ богодухнове́нне, в виде́ния восхо́д: сего́ ра́ди сло́во и́стины исправля́я, ве́ры ра́ди пострада́л еси́ да́же до кро́ве, священному́чениче Вла́сие, моли́ Христа́ Бо́га спасти́ся душа́м на́шим.

Кондак, глас 8-й

Свяще́ния пома́занием и муче́ния кро́вию украси́лся еси́, сла́вне Вла́сие, сия́еши всю́ду, в Вы́шних лику́я и нас назира́я, в храм твой прише́дшия и в нем тебе́ непреста́нно зову́щия: всех нас соблюди́.

Молитва

Преблаже́нне и приснопа́мятне священному́чениче Вла́сие, ди́вный страда́льче и предста́телю наш те́плый, по отше́ствии твое́м в жизнь ве́чную призыва́ющим твое́ свято́е и́мя посо́бствовати и во вся́ких проше́ниях услы́шанным бы́ти обеща́вый! Се, ны́не к тебе́ уго́днику Бо́жию, я́ко ко и́стинному хода́таю спасе́ния, притека́ем и смире́нно мо́лимся: предста́ни нам в по́мощь, у́зами грехо́в свя́занным, подви́гнися на всемощны́я твоя́ к Бо́гу моли́твы и помоли́ся о нас гре́шных: тя бо, недосто́йнии, призыва́ти на заступле́ние дерза́ем, и жела́ем от всех грехо́в на́ших тобо́ю свобожде́ние получи́ти. О, свя́тче Бо́жий Вла́сие! В сокруше́нии и смире́нии се́рдца на́шего пред тобо́ю припа́даем и мо́лимся: осия́й нас, омраче́нных наве́ты вра́жиими, све́том благода́ти свы́ше, да в нем ходя́ще, не преткне́м о ка́мень ног на́ших. Тя, я́ко сосу́д в честь избра́нный и испо́лненный благода́ти Бо́жия, мо́лим: сподо́би нас гре́шных от исполне́ния твоего́ жела́емое прия́ти, и исцели́ на́ша душе́вныя и теле́сныя я́звы, грехо́м же на́шим проще́ние и душе́вному и теле́сному на́шему здра́вию спасе́ние поле́зное у Го́спода испроси́, да всегда́ прославля́ем Отца́ и Сы́на и Свята́го Ду́ха, и твое́ ми́лостивное предста́тельство о душа́х и телесе́х на́ших, ны́не и при́сно и во ве́ки веко́в. Ами́нь.

Table of Contents

Благословление на вступление в брак

Пресвятой Богородице в честь Ее иконы Казанская

Благоверному князю Петру и княгине Февронии, Муромским чудотворцам

О покровительстве вступающим в брак

Святым бессребреникам и чудотворцам Косме и Дамиану

Молитва Пресвятой Богородице о семье

О счастии брака

Пресвятой Владычице нашей Богородице и Приснодеве Марии

Архангелу Варахиилу

Молитва апостолу Симону Зилоту

О совете и любви между мужем и женой

Святому апостолу и евангелисту Иоанну Богослову

Молитва Архангелу Рафаилу

Молитва Архангелу Варахиилу

Святым мученикам Гурию, Самону и Авиву

Молитва пред иконой «Покров Пресвятой Богородицы»

Молитва пред иконой Божией Матери «Умиление»

Молитва пред иконой Божией Матери Феодоровская

Об обретении своего жилища

Благоверному князю Даниилу Московскому

О всякой семейной и бытовой нужде

Святой блаженной Ксении Петербургской

При детородном неплодстве

Молитва супругов, детей не имущих

О воспитании детей в христианском Благочестии

Мученице Софии

Об устранении семейных неурядиц

Мученикам и исповедникам Гурию, Самону и Авиву

О заступничестве вдов и сирот, о помощи в нужде

Святителю Димитрию Ростовскому

О благополучии брака

Преподобной Афанасии игуменье

О скором возвращении супруга из дальней отлучки

Сорока Севастийским мученикам

О помощи в житейских делах, о благословении Божием над домом

Священномученику Власию, епископу Севастийскому